โบรกฯฟัน SCC กำไรทั้งปี 58 ยังเด่นธุรกิจปิโตรฯยังเป็นพระเอก เป้า 580 บ.
SCC เผยงบ Q3/58 ตามคาดกำไร 9 พันลบ. โบรกฯเชื่อกำไรทั้งปี 2558 ยังโดดเด่น ธุรกิจปิโตรฯยังคงเป็นพระเอก แนะซื้อ เป้าปีหน้า 580 บาท
29 ต.ค. 2558

บล.ฟินันเซีย ไซรัส ระบุในบทวิเคราะห์ (29 ต.ค.) ว่าบริษัท ปูนซิเมนต์ไทย จำกัด (มหาชน) หรือ SCC รายงานกำไรสุทธิไตรมาส 3 ปี 2588 เป็นไปตามคาด อยู่ที่ 9 พันล้านบาท ลดลง 35% จากไตรมาสก่อน แต่เพิ่มขึ้น 15% จากไตรมาสเดียวกันในปีก่อน กำไรที่ลดลงจากไตรมาสก่อน เนื่องจากมี stock loss 2.16 พันล้านบาท และขาดทุนอัตราแลกเปลี่ยน 1.47 พันล้านบาท ถ้าไม่รวมรายการพิเศษ กำไรลดลงเพียง 9% จากไตรมาสก่อน จากความต้องการใช้ปูนซีเมนต์และวัสุดก่อสร้างที่ลดลง และราคาปิโตรเคมีลดลง
สำหรับกำไรทั้งปี 2558 ยังโดดเด่น เพราะเพียง 9 เดือนแรกของปี 2558 กำไรสุทธิก็โต 37% จากช่วงเดียวกันในปีก่อน คาดกำไรทั้งปีเพิ่มขึ้น 33% ปีหน้าเพิ่มขึ้น 7% โดยธุรกิจปิโตรฯยังคงเป็นพระเอก ยังแนะนำซื้อ เป้าหมายปีหน้า 580 บาท